### Beslutningstema

Det skal besluttes, om der skal gives tilladelse til etablering af kviste med integreret altan i tagfladen mod [adresse].

### Sagsfremstilling

Ejeren af ejendommen [adresse], 6270 Tønder, matr. nr. 444 og 446, Tønder, har søgt om tilladelse til etablering af to kviste med integreret altan i tagfladen mod [adresse]. Dette sker i forbindelse med, at ejer søger om anvendelsesændring af ejendommen fra kontor til bolig. Tegningerne på det ansøgte er vedlagt som bilag.

Ejendommen er opført i 1827 som et klassicistisk byggeri, der er kendetegnet ved ligevægt, symmetri, gentagelser og enkelthed. Bygningen har en bevaringsværdi 3 og er en del af en komplet husrække, der fremstår med originale detaljer og høje bevaringsværdier og fredning. Husrækken på [adresse] udgjorde den tidligere havnefront.

Ejendommen er omfattet af Lokalplan nr. 051-610 for [adresse]. Hvori der står i § 1.1, lokalplanen har til formål at sikre, at vedligeholdelse og ændringer af eksisterende bebyggelse foretages med respekt for - og i den oprindelige arkitektur, byggestil, materialevalg og udseende i henhold til § 7. Bestemmelserne omkring kviste forklares nærmere i § 7.28, hvori der står, at nye kviste og tagvinduer skal tilpasses bygningens proportioner, arkitektur, byggestil og bygningstype og udføres i materialer, der er typiske for det hus, de etableres på.

Bebyggelsen ligger som det sidste i den karakteristiske husrække mod [adresse], der danner ryg imellem det åbne byrum og den tætte bebyggelse i midtbyen. Hele bebyggelsen langs [adresse] fremstår sammenhængende og harmonisk med ubrudte tagflader, uden kviste, altaner eller tagterrasser på begge sider.

Det vurderes, at en tilladelse kan være med til at ændre ejendommens arkitektoniske fremtræden og den bevaringsværdige husrække som helheds visuelle karakter, og det er dermed en principiel sag, om der skal gives tilladelse til det ansøgte.

Etablering af kviste med integreret altan vil være en væsentlig ændring af gadens udtryk. Jf. lokalplanens redegørelse s. 141, kan isætning af kviste skabe uharmoniske facader i bygninger, der oprindeligt er opført uden kviste.

Ejendommen ligger på hjørnet af [adresse] og [adresse]. Kvistene med integreret altan vil derfor være synlige fra [adresse], hvor der står flere bevaringsværdige ejendomme samt fra den centrale gård mellem [adresse], [adresse] og [adresse].

Forvaltningen vurderer, at etablering af kviste med integreret altan kan virke forstyrrende i den harmoniske tagflade samt husrækken som helhed og potentielt forringe bevaringsværdien. Derudover kan det danne præcedens for etablering af kviste i den sammenhængende række af huse, der fremstår velholdte med mange originale detaljer og høj bevaringsværdi.

Sagen har været sendt i naboorientering. Tønder Kommune har ikke modtaget bemærkninger til sagen.

### Lovgrundlag

Planloven

### Fagchefen for Plan og Udvikling indstiller,

|  |  |
| --- | --- |
| at | der meddeles afslag på ansøgning om etablering af kviste med integreret altan, og |
| at | der efter udarbejdelse af tegninger kan gives tilladelse til isætning af 2 ovenlysvinduer, der er godkendt til bevaringsværdige bygninger. |

### Beslutning

Indstillingen godkendt med den bemærkning, at udvalget ser positivt på etablering af kviste uden altan eller alternativt ovenlysvinduer.

Udvalget erklærede Laurits Iversen for inhabil. Laurits Iversen deltog ikke i behandlingen af punktet.